Izvor: N1

Ministar unutrašnjih poslova Nebojša Stefanović rekao je da niko nije vršio bilo kakav pritisak na načelnika Četvrtog odeljenja Uprave kriminalističke policije za grad Beograd Slobodana Milenkovića u slučaju "Jovanjica" i da je on dozvolio da se Milenković obrati javnosti.

Načelnik odeljenja za borbu protiv droga beogradske policije Slobodan Milenković ispitivan je na poligrafu. I to, u sred istrage oko pronađene marihuane na plantažama firme Jovanjica. Međutim, ne za taj već za drugi slučaj. Ta saznanja televizije N1 potvrdio je i ministar policije Nebojša Stefanović.

Da li je trenutak u kom inspektor, koji je uhapsio vlasnika Jovanjice, ide na detektor laži pritisak na njega. Stefanović kaže, takva ispitivanja policajaca nisu pritisak, već normalna procedura kada to zahtevaju Tužilaštvo i Sektor unutrašnje kontrole.

"Nikakav pritisak ni na koga niko nije vršio, na kraju krajeva, on je to rekao, sam je rekao da na njega ne da se nije vršio pritisak, već da je svoj posao mogao uvek da radi profesionalno i da se tako radi u MUP-u. Ljudi, spreman sam ja da idem na poligraf i ne bi smatrao uopšte da je to neka vrsta pritiska", rekao je ministar unutrašnjih poslova Nebojša Stefanović.

Posle poligrafa, Milenković je stao i pred kamere Ministarstva unutrašnjih poslova. Podsetimo, u video snimku koji je policija dostavila medijima, inspektor je javnost upoznao sa detaljima istrage slučaja Jovanjica.

"Ni u jednom segmentu ove obrade nije pronađena bilo kakva veza porodice Vučić sa navedenim slučajem", rekao je Slobodan Milenković.

Zašto o tim saznanjima govori inspektor Milenković, a ne Tužilaštvo koje vodi istragu. Ministar kaže da je on dozvolio da se Milenković obrati javnosti.

"Nisam mogao da gledam više, da svakoga dana se izmišlja nešto, od toga da je on navodno rekao da neko iz porodice Vučić... Jer tako je počela priča, on je navodno rekao, ili neko iz tog odeljenja, kako porodica Vučić ima veze s Jovanjicom, što ljudi nikada nisu rekli i što je on juče i demantovao i rekao ljudi to veze s istinom nema, to se nikada nije dogodilo. To nije informacija koja je na bilo koji način potekla iz policije", naveo je Stefanović.

Ipak, da istraga o slučaju Jovanjica još traje, govori upravo informacija koja je, zvanično, potekla iz policije. Naime, načelnik Uprave kriminalističke policije najavio je da će novo veštačenje telefona Predraga Koluvije biti urađeno 17. januara.